melléklet a 124/2025. (III.26.) határozathoz

AJÁNLATTÉTELI FELHÍVÁS

AJÁNLATKÉRŐ

***Mór Városi Önkormányzat***

***8060 Mór, Szent István tér 6.***

Tel.: 06-22-560-820

E-mail: albrechtbarbara@mor.hu

Kapcsolattartó: Albrecht Barbara

Tárgy:

**Mór Városi Önkormányzat közigazgatási területén padkanyesési, útfenntartási munkák elvégzése 2025. évben**

Feladat:

Mór Városi Önkormányzat közigazgatási területén padkanyesési, útfenntartási munkák elvégzése 2025. évben az alábbiak szerint:

- a munkálatokat az ajánlattételi dokumentáció részeként kiadásra kerülő árazatlan költségvetésben foglaltak szerinti mennyiségben kell elvégezni azzal, hogy a nyertes ajánlattevővel keretszerződés kerül megkötésre, melynek teljesítése során a munkák teljes és tételes mennyisége eseti megrendelések során kerül meghatározásra. Ennek során Ajánlatkérő írásban leadja az eseti megrendelést nyertes ajánlattevő felé, melynek tartalmaznia kell különösen:

* jelen eljárás eredményeképpen megkötendő keretszerződésre való hivatkozást;
	+ az elvégzendő munka leírását;
	+ az elvégzendő munka mennyiségét;
	+ a munka várható ellenértékének nettó összegét;
	+ a teljesítés helyét/ helyszíneit;
	+ a teljesítés határidejét.

- a munkák pontos ellenértéke utólag kerül megállapításra a nyertes ajánlattevő által elvégzett, és az ajánlatkérő által igazolt mennyiség alapján a nyertes ajánlattevő ajánlatában vállalt egységáraknak megfelelően.

Ajánlatkérő a megkötésre kerülő keretszerződés alapján az egyes eseti megrendelések leadásával összesen 3.000.000 Ft + ÁFA összegű megrendelésre vonatkozólag vállal kötelezettséget azzal, hogy az ajánlatkérő fenntartja magának a jogot arra vonatkozólag, hogy a megkötésre kerülő szerződés alapján legfeljebb a keretszerződés teljesítéséhez ajánlatkérő rendelkezésére álló anyagi fedezet összeghatáráig (keretösszeg) adjon le megrendeléseket. A keretszerződés alapját képező mintaköltségvetés az ajánlattételi dokumentáció részeként kerül megküldésre az ajánlatkérés során.

**Teljesítés határideje:**

**A keretszerződés időtartama: a szerződés aláírásától 2026.03.31-ig, vagy a keretösszeg kimerüléséig.**

**Teljesítés helye:** **Mór Városi Önkormányzat közigazgatási területe**

Az ajánlati ár kialakításával kapcsolatos elvárások:

Az Ajánlattevőnek a jelen Ajánlattételi felhívás 1. számú mellékletét képező Ajánlattételi nyilatkozatot (felolvasó lapot) kell kitöltenie az adott információk figyelembevétele mellett*.*

Az Ajánlattevőnek az ajánlati árat úgy kell meghatároznia, hogy az adott tevékenységgel kapcsolatos valamennyi költségét fedezze.

Az Ajánlattevő a megrendelések során az Ajánlatkérő által elfogadott ajánlati áron felül egyéb költség és díjigény elszámolására nem jogosult.

Az ellenszolgáltatás összege tartalmazza a szerződésszerű teljesítés valamennyi felmerülő – közvetlen és közvetett – költségét.

A megajánlott összegen felül Ajánlattevő semmilyen egyéb ellenszolgáltatásra nem tarthat igényt. Az ajánlati ár a szerződés teljes időbeli hatálya alatt érvényes, rögzített ár.

Az ajánlatokat nettó + ÁFA = bruttó, HUF pénznemben kérjük megadni.

Az ellenszolgáltatással kapcsolatos kikötések, feltételek:

Az eseti megrendelések tételes elszámolása alapján, igazolt teljesítését követően állítható ki számla. A számla fizetési határideje a kézhezvételtől számított 15 nap.

Kizáró okok

Az eljárásban nem lehet Ajánlattevő, illetve alvállalkozó olyan gazdasági szereplő, aki

1. egy évnél régebben lejárt adó-, vámfizetési vagy társadalombiztosítási járulékfizetési kötelezettségének nem tett eleget, kivéve, ha tartozását és az esetleges kamatot és bírságot az ajánlat vagy részvételi jelentkezés benyújtásának időpontjáig megfizette vagy ezek megfizetésére halasztást kapott;
2. végelszámolás alatt áll, vonatkozásában csődeljárás elrendeléséről szóló bírósági végzést közzétettek, az ellene indított felszámolási eljárást jogerősen elrendelték, vagy ha a gazdasági szereplő személyes joga szerinti hasonló eljárás van folyamatban, vagy aki személyes joga szerint hasonló helyzetben van;
3. tevékenységét felfüggesztette vagy akinek tevékenységét felfüggesztették;
4. gazdasági, illetve szakmai tevékenységével kapcsolatban bűncselekmény elkövetése az elmúlt három éven belül jogerős bírósági ítéletben megállapítást nyert;
5. az államháztartásról szóló 2011. évi CXCV. törvény 41. § (6) bekezdése szerint nem minősül átlátható szervezetnek, figyelemmel a törvény 1. § 4. pontjára.

**Igazolási mód**: Ajánlattevőnek ajánlatában nyilatkoznia kell arról, hogy nem áll a kizáró okok hatálya alatt.

Az ajánlatok elbírálásának szempontjai:

A legalacsonyabb összegű ellenszolgáltatást tartalmazó érvényes ajánlatot benyújtó Ajánlattevő az eljárás nyertese.

**Az ajánlat beérkezésének határideje, helyszín:**

**Dátum: 2025.04.10.**

**Időpont: 12:00**

Az ajánlatok benyújtásának módja:

Ajánlattevőnek ajánlatát jelen dokumentum mellékletét képező formanyomtatvány – 1. sz. melléklet „Ajánlattételi nyilatkozat (felolvasó lap)” és az ajánlatkérés során megküldött árazatlan költségvetés– kitöltésével, valamint a 2. sz. melléklet „Nyilatkozat a kizáró okokról” dokumentum kitöltésével kell megtennie, és a kitöltött dokumentumokat az ajánlattételi határidő lejártáig e-mailen, aláírt .pdf formátumban, valamint az árazott költségvetést .xls és aláírt .pdf formátumban is elküldeni az albrechtbarbara@mor.hu e-mail címre.

Az ajánlat határidőben benyújtottnak tekintendő, amennyiben a megadott határidőben az elektronikus üzenet megérkezik az Ajánlatkérőhöz.

Ajánlat érvénytelenségének okai:

- ha nem a felhívásban leírtaknak megfelelően adja le az ajánlati árat, és/vagy hiányosan tölti ki a felolvasó lapot, vagy a költségvetést, vagy a két dokumentum végösszege nem egyezik;

- nem csatolja az árazott költségvetést .pdf és .xls formátumban;

- ajánlata határidőn túl érkezik.

**Ajánlat részeként benyújtott dokumentumok:**

**Ajánlattételi nyilatkozat (felolvasólap) – 1. számú melléklet.**

**Árazott költségvetés .xls és aláírt .pdf formátumban is!**

**Nyilatkozat a kizáró okokról– 2. számú melléklet.**

Egyéb információk:

Ajánlatkérő tájékoztatja az Ajánlattevőket, hogy jelen beszerzési eljárását **nem** a Közbeszerzésekről szóló 2015. évi CXLIII. törvény (Kbt.) szabályai szerint folytatja le.

**Az ajánlat érvényességi ideje:** az ajánlattételi határidő lejártától számított **60 nap**.

**Az eljárás nyelve:** Az ajánlatot magyar nyelven kell benyújtani. Az ajánlat részét képező idegen nyelvű dokumentumokat magyar nyelvű fordítás becsatolásával kell az Ajánlattevőnek benyújtania. Az Ajánlatkérő hiteles fordítást nem vár el.

**Alternatív ajánlat** tétele nem lehetséges. **Részajánlattétel** **nem** lehetséges.

Az Ajánlatkérő **hiánypótlásra nem biztosít lehetőséget**.

Az Ajánlatkérő felhívja az Ajánlattevők figyelmét, hogy nyilvános bontási eljárást nem tart, az elkésett ajánlatot érvénytelenné nyilvánítja. Az Ajánlatkérőtől a benyújtott ajánlatok nem igényelhetők vissza.

Az ajánlat elkészítésével és benyújtásával kapcsolatban felmerülő összes költséget, kockázatot az ajánlattevőnek kell viselnie. Az eljárás lefolytatásától vagy kimenetelétől függetlenül az Árajánlatkérő semmiféle módon nem tehető felelőssé vagy kötelessé ezekkel a költségekkel kapcsolatban.

Az Ajánlatkérő az eredményről egyidejűleg írásban, postai úton és/vagy emailben értesíti az Ajánlattevőket.

A szerződéskötés pontos időpontjáról és körülményeiről az Ajánlatkérő az Ajánlattevőt értesíti.

Az Ajánlatkérő kiköti, hogy **a döntését nem indokolja, továbbá fenntartja a jogot, hogy az eljárást indokolás nélkül bármikor eredménytelennek nyilvánítsa, illetve az ajánlattételi határidő lejárta előtt az ajánlatkérést visszavonja**. Az ajánlatételre való felkérés nem minősül konkrét szerződéskötési ajánlatnak. Ajánlatkérő a nyertes ajánlattevő értesítését követően is minden további jogkövetkezmény nélkül elállhat a szerződéskötéstől.

A nyertes ajánlattevő visszalépése esetén a következő legalacsonyabb összegű érvényes ajánlatot benyújtó szervezettel (személlyel) köt(het)i meg az Ajánlatkérő a szerződést.

|  |
| --- |
| **Az ajánlattételi határidő:****Dátum:2024. 04.10.****Időpont: 12:00** |

 Mór Városi Önkormányzat

 jegyző

Melléklet:

1. sz. melléklet: Ajánlattételi nyilatkozat (felolvasólap)

2. sz. melléklet: Nyilatkozat a kizáró okokról

1. *számú melléklet*

**AJÁNLATTÉTELI NYILATKOZAT (FELOLVASÓ LAP)**

***Mór Városi Önkormányzat közigazgatási területén padkanyesési, útfenntartási munkák elvégzése 2025. évben***

|  |  |
| --- | --- |
| Ajánlattevő neve: | ……………………………………. |
| Ajánlattevő székhelye: | …………………………………… |
| Ajánlattevő cégjegyzékszáma: | …………………………………… |
| Belföldi adószáma: | …………………………………… |
| Telefonszám: | …………………………………… |
| E-mail címe: | …………………………………… |
| Kapcsolattartó neve: | …………………………………… |

1. **Ár szempont:**

|  |  |  |  |
| --- | --- | --- | --- |
| **Megnevezés** | **Nettó** | **ÁFA (27 %)** | **Bruttó** |
| ***„Mór Városi Önkormányzat közigazgatási területén padkanyesési, útfenntartási munkák elvégzése 2025. évben” ajánlati ár ÖSSZESEN(a költségvetési kiírásból átmásolandó)*** | ……………. Ft | …………… Ft | ………… Ft |

**Ajánlatom az ajánlattételi határidő lejártától számított 60 napig érvényes.**

Az ajánlatkérésben leírt feladatok teljesítéséhez szükséges tevékenységi körrel rendelkezünk (vagy alvállalkozónk rendelkezik), az árajánlatkérésben megjelenített kötelezettségeket, feltételeket elfogadjuk.

…………………………………………, 2025. …………………… hó ………… nap

|  |  |
| --- | --- |
|  | **P.H**…………………………………………….ajánlattevő cégszerű aláírása |

*2. számú melléklet*

**NYILATKOZAT A KIZÁRÓ OKOKRÓL**

Alulírott ………………………………………………………………… ***[név]***, mint a(z) …………………………………………………………………………….. ***[cégnév, székhely]*** ajánlattevő cégjegyzésre/kötelezettségvállalásra jogosult képviselője a ***„Mór Városi Önkormányzat közigazgatási területén padkanyesési, útfenntartási munkák elvégzése 2025. évben”*** tárgyú Ajánlatkérés során ezennel felelősségem tudatában

**nyilatkozom,**

**hogy**

* **Társaságunkkal szemben az Ajánlattételi felhívásban előírt kizáró okok nem állnak fenn,**
* **Társaságunk a 2011. évi CXCVI. tv. 3. § (1) bek. 1. pontja szerint átlátható szervezet, és**
* **Társaságunk az Ajánlatkérőtől független.**

Kelt: ……………………………………..

|  |
| --- |
| ……………………………………………cégszerű aláírás |

**VÁLLALKOZÁSI KERETSZERZŐDÉS**

Mely létrejött egyrészről:

**Mór Városi Önkormányzat**

Székhely: 8060 Mór, Szent István tér 6.

Adószám: 15727220-2-07

Pénzforgalmi számlaszám: 11600006-00000000-76354634

Számlavezető pénzintézet neve: Erste Bank

Képviselő neve: Fenyves Péter polgármester

továbbiakban, mint **Megrendelő**,

másrészről:

 székhely:

 telefon:

 számlaszám:

 cégjegyzékszám:

 adószám:

 képviseli:

továbbiakban, mint **Vállalkozó** között az alábbi feltételekkel:

A megrendelő, mint ajánlatkérő ajánlatkérési eljárást indított *„Mór Városi Önkormányzat közigazgatási területén padkanyesési, útfenntartási munkák elvégzése 2025. évben”* tárgyban, melyre Vállalkozó ajánlatot nyújtott be. Az ajánlatkérési eljárás eredményeként Vállalkozó került nyertes ajánlattevőként kihirdetésre. Megrendelő jelen szerződéssel vállalkozásba adja, a Vállalkozó pedig elvállalja az eseti megrendelések szerint kijelölendő burkolat hibák javítását kátyúzással és teljes pályaszerkezet helyreállítással, valamint padkanyesési, útfenntartási munkák elvégzését. **Megrendelő jelen keretszerződés alapján az egyes eseti megrendelések leadásával összesen 3.000.000 Ft + ÁFA összegű megrendelésre vonatkozólag vállal kötelezettséget azzal, hogy fenntartja magának a jogot, hogy legfeljebb nettó …….. Ft + ÁFA összeghatárig adjon le megrendeléseket.**

1. **A keretszerződés teljesítése**
2. A teljes és tételes mennyiségek a munkák eseti megrendelésekor kerülnek meghatározásra az alábbiak szerint:

Az eseti megrendelés leadása előtt a Vállalkozó – a Megrendelő előzetes tájékoztatása alapján - köteles a lehető legrövidebb időn belül előzetes árajánlatot adni az ajánlatában benyújtott mintaköltségvetés szerinti egységárak alapján. Abban az esetben, ha az esetileg megrendelt munka jellegére tekintettel a pontos mennyiség nem állapítható meg, úgy a munkák megkezdése előtt Vállalkozó köteles előzetes felmérést végezni és ez alapján összeállítani a feltételezett mennyiséget és annak alapján a lehető legrövidebb időn belül előzetes árajánlatot adni az ajánlatában benyújtott mintaköltségvetés szerinti egységárak alapján.

Ezt követően a Megrendelő írásban leadja az eseti megrendelést, melynek tartalmaznia kell különösen:

- a jelen szerződésre való hivatkozást;

- az elvégzendő munka leírását;

- az elvégzendő munka mennyiségét;

- a munka várható ellenértékének nettó összegét;

- a teljesítés helyét/helyszíneit;

- a teljesítés határidejét.

A munkák pontos ellenértéke utólag kerül megállapításra a Vállalkozó által elvégzett és a Megrendelő által igazolt mennyiség alapján a Vállalkozó ajánlatában vállalt egységáraknak megfelelően.

1. A keretszerződés annak aláírásától addig az időpontig tartó határozott időtartamra szól, míg a szerződés keretösszegével megegyező ellenérték a szerződés alapján kifizetésre került, de legfeljebb 2026. 03. 31. napjáig. Amennyiben a szerződés keretösszege a fenti időpont lejártáig nem került teljes egészében kifizetésre, úgy a Vállalkozó köteles a fenti időpont lejárta előtti eseti megrendeléseket teljesíteni abban az esetben is, ha az eseti megrendelésben meghatározott teljesítési határidő 2026. 03. 31. napját követő időpontra esik, ezt követően azonban további eseti megrendelések leadására a jelen szerződés alapján nem kerülhet sor.
2. Az eseti megrendelések teljesítési határidejei Megrendelő döntése alapján, de Vállalkozóval a konkrét munkáról való egyeztetés – adott esetben az előzetes felmérés – figyelembevételével kerülnek megállapításra. Vállalkozó köteles az egyes eseti megrendelésekben meghatározott munkák teljesítését az eseti megrendelések leadásától számított legkésőbb 21 napon belül megkezdeni.
3. A teljesítés helye: Mór Városi Önkormányzat közigazgatási területe. Az egyes teljesítési helyek a keretszerződés teljesítése során – az eseti megrendelésekben – kerülnek Megrendelő által megjelölésre.
4. Megrendelő az eseti megrendelések teljesítésekor a majd ott meghatározott határidőkhöz képest előteljesítést elfogad.
5. **A szerződés tárgyát képező munkák megrendelése**

A Megrendelő a jelen szerződés tárgyát képező munkákat a Vállalkozó részére elektronikus úton (e-mail) történő igénybejelentés (megrendelés) megküldésével, illetőleg annak személyesen történő átadásával rendeli meg (eseti megrendelés leadása).

1. **A vállalkozási díj**

 A vállalkozási díj alapját a Vállalkozó, mint nyertes ajánlattevő ajánlatában szereplő mintaköltségvetés jelenti. Az eseti megrendelések szerinti árajánlat és a vállalkozási díj, mint ellenszolgáltatás minden esetben a mintaköltségvetés alapján kerül megállapításra.

1. **Fizetési feltételek**
2. A Vállalkozó ajánlatában szereplő egységárak a befejezési határidőre prognosztizáltak, melyek az MSZ szerinti I. minőségi osztályú teljesítésre vonatkoznak. A Vállalkozó a jelen szerződés aláírásával akként nyilatkozik, hogy az ajánlatában szereplő egységárait valamennyi, a szerződés teljesítése során esetlegesen felmerülő, kapcsolódó és járulékos költség figyelembevételével határozta meg, melyre tekintettel a Vállalkozó minden egyéb esetleges többletdíj igényéről lemond.
3. A munkák elszámolása az egyedi megrendelések és a Vállalkozó ajánlatában rögzített egységárak alapján, tételes felméréssel történik.
4. Vállalkozó eseti megrendelésenként a Megrendelő által kollaudált tételes felmérés alapján, a szerződés mellékletét képező egységárak figyelembevételével kiállított számlát köteles benyújtani. Az ellenszolgáltatás a Vállalkozó általi teljesítést, és a Megrendelő által ennek elismeréseként kiállított teljesítésigazolás kézhezvételét követően kiállított számla ellenében átutalással, forintban kerül kiegyenlítésre 15 napos fizetési határidővel.
5. A megrendelő átutalási késedelme esetén kamat illeti meg a vállalkozót. A kamat vetítési alapja a kiegyenlítetlen számla értéke, a késedelmi kamat mértéke a Ptk. 6:155. § alapján kerül kiszámításra.
6. A számla csak hiba- és hiánymentes átadást követően Megrendelő által kiállított teljesítésigazolás alapján nyújtható be.
7. A Számlát eseti megrendelésenként köteles Vállalkozó kiállítani.
8. **Megrendelő jogai, kötelezettségei**
9. Ellenőrzési jogosítványai és kötelezettsége körében Megrendelő joga a munkák megvalósítását folyamatosan figyelemmel kísérni.
10. A vállalkozói ajánlatban megjelölt, de a megvalósítás időszakában esetleg nem beszerezhető anyagok, termékek kiváltásnál minőségi színvonalában egyenértékű anyagok, termékek közül a kiválasztás joga a Megrendelőt illeti meg. A termékváltás az egységárak növekedését nem eredményezheti.
11. **Vállalkozó jogai, kötelezettségei**
12. Vállalkozó kötelezi magát, hogy a szerződés tárgyát képező munkákat jelen szerződés feltételei alapján a vonatkozó ágazati szabványok és műszaki előírások szerinti I. osztályú minőségben végzi el. A vállalkozó biztosítja, hogy a megvalósuló létesítmény minősége mind a felhasznált anyagok, mind a létesítmény szerkezete és kivitel szempontjából az érvényes magyar szabványoknak és előírásoknak megfelel, és a szerződéses cél elérését maradéktalanul teljesíti.
13. A felvonulás, az ideiglenes létesítmények kiépítése (víz, ideiglenes energiaellátás, stb.) üzemeltetése, a felhasznált energia, víz költsége, a munkaterület őrzése a Vállalkozót terhelik. Villamos hálózatra csatlakozás esetén Vállalkozó felelős az érintésvédelmi előírások betartásáért.
14. Vállalkozónak a kivitelezési munkafolyamatok végzését, az anyagok, és eszközök mozgatását úgy kell végrehajtania, hogy a szállítás során az utak, és azok műtárgyai, valamint a környező épületek, és a növényzet, károsodást, sérülést ne szenvedjen. Az esetlegesen keletkezett károk helyreállítási költsége Vállalkozót terhelik.
15. Vállalkozó saját költségén köteles a munkaterületet lehatárolni és a szükséges megvilágítást biztosítani.
16. Vállalkozó köteles az összes szükséges lépést a környezet védelmére a munkaterületen, és azon kívül megtenni.
17. A kivitelezés során a munkavédelmi és tűzvédelmi előírások, illetve a biztonságtechnikai rendszabályok fokozott betartása a Vállalkozó feladata. Vállalkozónak a munkavégzést úgy kell szerveznie, hogy a környezetben élők nyugalmát a munkavégzés a legkevésbé zavarja.
18. A Vállalkozó a jogosan igénybe vett alvállalkozóért úgy felel, mintha a munkát maga végezte volna. Vállalkozó köteles a munkát úgy megszervezni, hogy a munkaterületen dolgozó alvállalkozók egymás munkáját ne zavarják, illetve a határidőre való teljesítést ne veszélyeztessék, azonban a munkavédelmi szabályokat maradéktalanul betartsák. Az alvállalkozók kizárólag a Vállalkozóval állnak jogviszonyban, így tőle fogadhatnak el utasításokat, illetve kizárólag vele szemben érvényesíthetik követeléseiket.
19. A munkálatok során a felbontott anyag az elszállításig ideiglenesen a munkaterületen, illetve a munkaterület átadáson meghatározott módon és helyszínen tárolható, végleges elhelyezéséről a kivitelezőnek szükséges gondoskodnia. Az építési és bontási hulladék kezelésének részletes szabályairól szóló 45/2004. (VII. 26.) BM-KvVM együttes rendelet előírásait betartja, figyelemmel a hulladékjegyzékéről szóló 72/2013. (VIII. 27.) VM rendeletben foglaltakra. Az építési és bontási hulladék elhelyezése, kizárólag engedéllyel rendelkező lerakóhelyen történhet.
20. A Vállalkozó tevékenysége során keletkező hulladék a Vállalkozó tulajdonát képezi. A hulladékkal kapcsolatos kezelési, adatszolgáltatás, nyilvántartási kötelezettség Vállalkozót terheli.
21. **Hibás teljesítés, szavatosság, jótállás**
22. A Vállalkozó hibásan teljesít, ha a jelen szerződés alapján általa megvalósított vállalkozási tevékenység eredményeként létrejött dolog nem felel meg a jogszabályban vagy a szerződésben meghatározott tulajdonságoknak. Ez esetben a megrendelő elsősorban - választása szerint - kijavítást vagy kicserélést (a szolgáltatás újbóli teljesítését) követelhet, kivéve, ha az a Vállalkozónak aránytalan többletköltséget eredményezne.
23. Ha a Vállalkozó a kijavítást, illetve a kicserélést (a szolgáltatás újbóli teljesítését) nem vállalja, vagy annak a jogszabályi előírásoknak és a megrendelő elvárásainak megfelelően nem tud eleget tenni, vagy ha a Megrendelőnek a kijavításhoz vagy kicseréléshez fűződő érdeke megszűnt, a megrendelő - választása szerint - megfelelő árleszállítást igényelhet vagy felmondhatja a szerződést és a Ptk. szerint kártérítést követelhet.
24. Ha a Vállalkozó a kijavítást megfelelő határidőre nem vállalja, vagy nem végzi el, a megrendelő a hibát a Vállalkozó költségére maga kijavíthatja vagy mással kijavíttathatja, ezen időpontig az ellenszolgáltatás arányos részét visszatarthatja.
25. A szavatossági kötelezettség teljesítésével és a szerződésszerű állapot megteremtésével kapcsolatos költségek - ideértve különösen az anyag-, munka- és továbbítási költségeket – a Vállalkozót terhelik.
26. A Megrendelő a hiba felfedezése után a legrövidebb időn belül köteles kifogását a Vállalkozóval közölni, illetve szavatossági jogait a jótállási határidőn, illetőleg, amennyiben ez utóbbi később jár le, az elévülési jellegű szavatossági határidőn (jogszabályban meghatározott esetben a kötelező alkalmassági idő) belül érvényesíteni. Nem számít bele a szavatossági időbe a kijavítási időnek az a része, amely alatt a Megrendelő a dolgot nem tudja rendeltetés szerűen használni. A szavatossági/jótállási jog érvényesíthetőségének határideje a dolognak vagy jelentősebb részének kicserélése (kijavítása) esetén a kicserélt (kijavított) dologra (dologrészre), valamint a kijavítás következményeként jelentkező hiba tekintetében újból kezdődik.
27. Szavatossági jogainak érvényesítésén kívül a megrendelő a hibás teljesítésből eredő kárának megtérítését is követelheti a kártérítés szabályai szerint.
28. **A Szerződés megszűnése, szerződésszegés**
	1. Felek a jelen szerződés rendes felmondásának jogát közös megegyezéssel kizárják.
29. Amennyiben a Vállalkozó a jelen szerződésben, illetve az eseti megrendelésben meghatározott bármely határidőn belül olyan okból nem teljesít, melyért felelős, Vállalkozó késedelmi kötbér fizetésére köteles, melynek mértéke: 30.000 Ft/nap.

A késedelmi kötbér összege maximum 450.000 Ft lehet eseti megrendelésenként.

Amennyiben a Vállalkozónak kötbérfizetési kötelezettsége merül fel, Megrendelő a kötbér összegével csökkentve fizeti ki a Vállalkozó aktuális/esedékes számláját. Kötbérfizetési kötelezettség esetén Vállalkozó köteles külön nyilatkozatban is elismerni a Megrendelő követelését. Amennyiben Vállalkozó a kötbérfizetési kötelezettségének elismerését jogszerűtlenül megtagadja, Megrendelő jogosult érvényesíteni vele szemben minden e kötelezettsége megszegéséből eredő károkat, költségeket, elmaradt hasznokat.

1. A megrendelő jogosult a szerződés azonnali hatályú felmondására, ha a Vállalkozó a Megrendelő ismételt írásbeli felszólítására, a megrendelő által kifogásolt vagy hiányolt cselekményeket nem orvosolja vagy pótolja a megadott határidőn belül, vagy ismételten szerződésszegést követ el.
2. A Megrendelő jogosult a szerződés azonnali hatályú felmondására, ha a Vállalkozó fizetésképtelenné válik, felszámolják, végelszámolás alá kerül.
3. Az azonnali hatályú felmondás eseteiben a Vállalkozó csak a szerződésszerűen elvégzett munka ellenértékére tarthat igényt azzal a feltétellel, hogy a megrendelő a felmondástól számított 15 napon belül az elvégzett munka mennyiségét megállapítja és kiértékeli.
4. Megrendelő súlyos szerződésszegésre hivatkozva azonnali hatállyal mondhatja fel a szerződést az alábbi esetekben:
* a Vállalkozó, alvállalkozója vagy közreműködője jelen szerződésből eredő kötelezettségei bármelyikét a megrendelő ismételt írásbeli felhívására nem, vagy nem a felhívásban közölt módon teljesíti;
* a Vállalkozó, alvállalkozója vagy közreműködője a megrendelő jóváhagyása hiányában végez a jelen szerződés szerint megrendelői döntési jogkörbe tartozó feladatokat,
* a Vállalkozó ismételt felszólítást követően sem a jelen szerződésben foglalt határidőben tesz eleget a megrendelő felé értesítési kötelezettségének, vagy ő, illetőleg alvállalkozója vagy közreműködője bármely módon akadályozza, késlelteti, vagy ellehetetleníti a megrendelő ellenőrzési jogainak gyakorlását,
* a Vállalkozó ismételt felszólítást követően sem a jelen szerződésben foglaltak szerint tesz eleget a dokumentációs kötelezettségének.
1. **Felelősségbiztosítás**
	1. A Vállalkozó felelősséggel tartozik a szerződésben vállalt munkáért a munka megkezdésétől a teljesítés napjáig.
	2. A Vállalkozó köteles a megrendelőt minden olyan veszteséggel, kárral, igénnyel és követeléssel szemben biztosítani, amely a megrendelőnek vagy harmadik személynek a vállalkozó vagy alvállalkozója magatartásával (tevékenységével, mulasztásával) okozott személyi sérülések és dologi károk, valamint az ezekre visszavezethető vagyoni károk következtében jelentkeznek. Vállalkozó felelőssége e körben meghaladhatja a vállalkozási díj összegét.
	3. Vállalkozónak a szerződéskötés napján a munkavégzés teljes időtartamára szóló, legalább nettó 10.000.000.- HUF/év és legalább 2.000.000 HUF/kár mértékű felelősségbiztosítással kell rendelkeznie úgy, hogy az kiterjedjen a teljes szerződés szerinti munkákra. A felelősségbiztosítási kötvény meglétét hitelt érdemlően kell igazolni.
	4. A Vállalkozó tevékenységével összefüggő, illetve a Szerződés időtartama alatt keletkező károkra a Megrendelő felelősséget nem vállal, és nem nyújt külön térítést a károk elhárítására.
	5. A jótállási idő végéig a kivitelezéssel érintett területen lévő ingatlanokban a Vállalkozó által végzett munkákból kifolyólag okozott károkért Vállalkozó teljes körű felelősséggel tartozik, és vállalja a szükséges helyreállításokat.
	6. Amennyiben a vállalkozó nem tesz eleget a biztosítási kötvényekben előírt feltételeknek, és emiatt, vagy egyéb más okból a biztosító nem fizet kártérítést, akkor a Vállalkozónak kell teljes körűen helyt állnia a biztosító helyett.
2. **Szerződő felek képviselői**

A szerződés teljesítéséhez szükséges együttműködés keretében a felek részéről a képviseletet ellátja:

**Megrendelő részéről:**

Név: Albrecht Barbara

Cím: 8060 Mór, Szent István tér 6.

Telefon: 0622/506-820

E-mail: albrechtbarbara@mor.hu

Név: ……..

Cím: ……..

Telefon: ……..

E-mail: ……..

**Vállalkozó felelős műszaki vezetője:** ………. *(a 191/2009. (IX. 15.) Korm. rendelet 13. § (8) bekezdésében foglaltak kivételével)*

A felek közötti kommunikáció írásban, elektronikus úton (e-mail) vagy az írásbeli tájékoztatás személyes átadásával történik.

1. **Záró rendelkezések**
2. A megkötött vállalkozási keretszerződés módosítása, kiegészítése írásban, a szerződő felek egyetértésével történhet.
3. A jelen szerződéses feltételekben nem szabályozott kérdésekben a Polgári Törvénykönyv és a tárgyhoz kapcsolódó egyéb jogszabályok rendelkezései irányadók. A vállalkozó a munkavégzés során a vonatkozó jogszabályok rendelkezéseit köteles betartani.
4. Vállalkozó a jelen szerződés aláírásával nyilatkozik arról, hogy 2011. évi CXCVI. törvény 3.§ (1) bekezdés 1. pontja alapján átlátható szervezetnek minősül. Vállalkozó ezen nyilatkozatban foglaltak változása esetén arról haladéktalanul köteles megrendelőt tájékoztatni. A valótlan tartalmú nyilatkozat alapján kötött visszterhes szerződést a Megrendelő felmondja vagy – ha a szerződés teljesítésére még nem került sor – a szerződéstől eláll.
5. Bármely kár vagy veszteség bejelentése, amely a szerződéses kötelezettségek valamelyik fél részéről történő megszegéséből, illetve jogszerűtlen felmondásából ered, megrendelő és vállalkozó közötti egyeztetés tárgyát képezi. Felek mindent megtesznek annak érdekében, hogy a felmerült vitás kérdéseket egymás között tárgyalásos úton rendezzék. Ha a tárgyalások megkezdésétől számított 30 napon belül a felek képtelenek békés úton megoldani a vitát, amely a jelen szerződés teljesítésével kapcsolatosan közöttük felmerül, értékhatártól függően kölcsönösen kikötik a Székesfehérvári Járásbíróság, illetőleg a Székesfehérvári Törvényszék kizárólagos illetékességét.
6. Szerződő felek kijelentik, hogy a szerződés teljesítése során, illetve azzal kapcsolatban tudomásukra jutó, birtokukba kerülő, illetve egymásnak átadott minden személyes adatot bizalmasan kezelnek, valamint kötelezettséget vállalnak arra, hogy megtesznek minden olyan biztonsági, technikai és szervezési intézkedést, amely a személyes adatok biztonságát garantálja. Szerződő felek kötelezettséget vállalnak továbbá arra, hogy a személyes adatok kezelését a hatályos jogszabályokban meghatározott követelményeknek, különösen pedig az Európai Parlament és a Tanács 2016. április 27-én kiadott, 2018. május 25-től hatályos, a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló (EU) 2016/679 rendeletében (GDPR: General Data Protection Regulation – általános adatvédelmi rendelet), valamint az információs önrendelkezési jogról és az információszabadságról szóló 2011. évi CXII. törvényben (Info tv.) foglalt előírásoknak megfelelően végzik.
7. **A szerződés alapdokumentuma:**

-Vállalkozó, mint nyertes ajánlattevő ajánlata

Jelen szerződés az aláírásával lép hatályba.

A szerződés alapdokumentuma a szerződés teljesítése során megfelelően irányadó.

Mór, 2025. …… Mór, 2025. ….…

 **Megrendelő** Vállalkozó

 **Mór Városi Önkormányzat**

képviseletébenképviseletében

 **Fenyves Péter ……..**

polgármesterügyvezető

 Jogi ellenjegyző: Pénzügyi ellenjegyző:

 Mór, 2025. …..…… Mór, 2025. ..…….

 ……………………………….. ………………………………..

 dr. Taba Nikoletta Hossó Anita

 jegyző pénzügyi irodavezető